b'\n_START_ARTICLE_\nK.B. Hallen\n_START_SECTION_\nK.B. Hallens historie\n_START_PARAGRAPH_\nDen oprindlige K.B. Hallen blev set som et socialt og velf\xc3\xa6rdsfremmende, funktionalistisk hovedv\xc3\xa6rk og et af de f\xc3\xa5 eksempler i Danmark p\xc3\xa5 den europ\xc3\xa6iske organisk/skulpturelle modernistiske version stilen af Bauhaus-skolen, som bl.a. Le Corbusier, Arne Jacobsen og J\xc3\xb8rn Utzon ogs\xc3\xa5 eksperimenterede med. Den stod i sin tid f\xc3\xa6rdig og blev indviet 22. april 1938 af Kong Christian X, og var dengang Europas st\xc3\xb8rste private sportsanl\xc3\xa6g._NEWLINE_Arkitekt Hans Hansen stod som hovedansvarlig. Ingeni\xc3\xb8r p\xc3\xa5 projektet var specialist i forsp\xc3\xa6ndt beton, Christen Ostenfeld, og multikunstneren, forfatteren, formgiveren, Poul Henningsen, var dybt involveret i projekteringen af K.B. Hallen, og designede bl.a. en speciel KB lampe. I en tilst\xc3\xb8dende festsal, kaldet Pejsesalen, med den to etager h\xc3\xb8je organisk formede pejs, har tegneren Sikker Hansen udf\xc3\xb8rt v\xc3\xa6gmalerier af sportsud\xc3\xb8vende m\xc3\xa6nd og kvinder samt af arbejdere i gang med konstruktion af hallen. _NEWLINE_I sommeren 1944 udf\xc3\xb8rte de danske nazister i Schalburgkorpset en terroraktion rettet mod K.B. Hallen, hvor en bombe blev spr\xc3\xa6ngt. Store dele af inventaret og alle glaspartier blev tilintetgjort, men selve betonkonstruktionen var intakt, og et halvt \xc3\xa5r efter befrielsen blev hallen atter \xc3\xa5bnet._NEWLINE_Bagerst i hallen var der et lille museum, hvor der i billede og tekst blev fortalt om klubbens og hallens historie._NEWLINE_Hallen blev fredet af Kulturarvsstyrelsen i forsommeren  2011.\n_START_SECTION_\nBranden og dens konsekvenser\n_START_PARAGRAPH_\nOnsdag den 28. september 2011 \xe2\x80\x93 4 m\xc3\xa5neder efter fredningen \xe2\x80\x93 blev den store hal voldsomt skadet af en brand. Taget stod ikke til at redde og hallen br\xc3\xa6ndte helt ud indvendig. Det lykkedes dog brandv\xc3\xa6senet at redde de bagerste haller af den lange bygning. Idet bygningen var fredet, da branden fandt sted, \xc3\xb8nskede Kulturstyrelsen oprindeligt, at hallen skulle genopbygges._NEWLINE_Ejeren KB og Frederiksberg kommune \xc3\xb8nskede ikke at genopbygge hallen i dens originale udformning, bl.a. fordi klubbens r\xc3\xa5dgivende ingeni\xc3\xb8rfirma, COWI, h\xc3\xa6vdede, at brandskaderne i betonstrukturerne var s\xc3\xa5 omfattende, at en genopbygning kun ville kunne ske efter nug\xc3\xa6ldende regler. _NEWLINE_I november 2013 besluttede Kulturstyrelsen s\xc3\xa5 at affrede bygningen, hvilket bet\xc3\xb8d, at KB ikke var forpligtet til at genopbygge hallen. Kulturstyrelsen lagde til grund for sin beslutning, at en genopbygning af K.B. Hallen efter nug\xc3\xa6ldende regler ville blive s\xc3\xa5 dyr, at det ville v\xc3\xa6re ude af proportioner i forhold til resultatet._NEWLINE_Den 20. februar 2015 begyndte nedrivningen af den gamle K.B. Hallen.\n_START_SECTION_\nGenopbygning\n_START_PARAGRAPH_\nI efter\xc3\xa5ret 2017 p\xc3\xa5begyndtes genopbygningen af den nye K.B. Hallen, der blev indviet af Kronprins Frederik den 5. december 2018. _NEWLINE_St\xc3\xa5lkonstruktionen til genopbygningen blev i august 2019 k\xc3\xa5ret som vinder af Den Europ\xc3\xa6iske St\xc3\xa5lpris 2019, med pr\xc3\xa6miering den 14. oktober 2019 i Bruxelles, Belgien. K.B. Hallen vandt prisen for sin kreative og exceptionelle brug af st\xc3\xa5l. Den enige dommerkomit\xc3\xa9 fra The European Convention for Constructional Steelwork (ECCS) der uddeler prisen fremh\xc3\xa6ver konstruktionens enkelthed, hvor st\xc3\xa5lbuerne underst\xc3\xb8tter elementer af beton og indg\xc3\xa5r i b\xc3\xa5de tag- og d\xc3\xa6kkonstruktioner. Den pr\xc3\xa6mierede st\xc3\xa5lkonstruktion til genopbygningen blev til i et samarbejde mellem K.B. Hallen som bygherre, Christensen & Co. Arkitekter, Ramb\xc3\xb8ll som r\xc3\xa5dgiver, Einar Kornerup A/S som entrepren\xc3\xb8r, og Give Steel som st\xc3\xa5lleverand\xc3\xb8r.   _NEWLINE_Den officielle gen\xc3\xa5bning af K.B. Hallen fandt sted den 24. januar 2019, hvor 12 danske artister, heriblandt Alex Vargas, Hugo Helmig og Katinka fejrede den legendariske arenas genetablering i det k\xc3\xb8benhavnske kulturlandskab.'